ولاية امن العيون دارت خدمة مزيانة اليوم. داز فاتح ماي والديفيلي ديالو فشارع مكة بلا صداع. والي الامن ابو الذهب كان واقف على هاد الشي بيدو. وفرو كلشي الامكانيات باش ما توقعش المواجهات. فهاد الديفيلي كلشي كان حاضر باش تشعل العافية. نقابات مضاربة بيناتها بحال السي دي تي والاف اف دي تي . احزاب تقاتلة مع بعضياتها وكل واحد كيساند نقابة. الاستقلال والاتحاد العام للشغالين بالمغرب والبام والمنظمة الديموقراطية للشغل. كان الصداع غادي ينوض فالمقدمة. احتجت نقابة الاتحاد الاشتراكي زمن لشكر الاف اف دي تي على قصر الحيز الزمني باش يديرو كلمتهم ويسرحو الطريق. بسرعة قياسية علنو على اعتصام. اي حتى حد ما غادي يمشي فشارع مكة. البوليس بقى على مسافة واخا الشعارات والاستفزازات. تلاقاو الاخوة الاعداء الاف اف دي تي والسي دي تي =حقاش كانت نقابة نوبير الاموي هي الثانية= وتحل المشكل. كولشي سب وشطح وغنى ودار شعارات محلية وقومية وكمل الديفيلي. بين كل نقابة كان الامن. فالعيون على بونة تشعل. واخا تكون هاد البونة طافية. العدد كان قليل ولكن الجو العام يقدر يشعل اي حاجة طريقة تدبير الامن لهاد الديفيلي دوزو بيخير. والي امن المدينة ابو الذهب خرج سربيسو على خير 
الامن فالعيون دوز عيد الشغل على خير. كان غادية تنوض بين اف اف دي تي وسي دي تي وها اش وقع